“તું ચિંતા ન કર…..તારો છોકરો પાણીમાં તાપ કરે એવો છે. સાથે ખેંગાર છે પછી શું. એ વિશ્વાસુ છોકરો છે. છોકરાઓ હવે મોટા થઈ ગયા. ફરવા દે. જન્માષ્ટમી જેવો તે’વાર છે અને આપણે આપણો શોખ પૂરો કરીએ તો એ લોકો પણ તેનો શોખ પૂરો કરે ને! સાતમ અને જન્માષ્ટમી, બે દિવસ એને મોજ કરવા દે.” વાતુડીને મેં સમજાવી. છતાં હજુ એને પરમની ચિંતા તો હતી જ. ખુશહાલ દામ્પત્ય જીવનનો રાઝ એજ કે એટલું જ બોલો જેટલું પત્ની સાંભળવાને સક્ષમ હોય. તેનો મગજ છટકે એટલું બધું સમજાવવાની કોશિશ ન કરતા મેં રમત તરફ ધ્યાન આપવાનું મુનાસીબ માન્યું.